text: (С. 222) ВАЙНА МАСКОЎСКАГА ВЯЛІКАГА КНЯСТВА З ВЯЛІКІМ КНЯСТВАМ ЛІТОЎСКІМ 1512-22. Выклікана імкненнем абодвух бакоў вырашыць у сваю карысць тэрытарыяльныя праблемы. Галоўнай мэтай вял. кн. маскоўскага Васіля ІІІ стаў Смаленск, які быў узяты толькі пасля трэцяга пахода (31.07.1514). Следам за Смаленскам на вернасць ял. кн. маскоўскаму прысягнулі Мсціслаў, Крычаў і Дуброўна. Далейшае маскоўскае наступленне было спынена перамогай войск ВКЛ у бітве пад Оршай (8.09.1514). Наступныя гады вайны былі напоўнены памежнымі ваеннымі сутычкамі і рэйдамі (1515 - маскоўскія нападзенні на Рослаў, Браслаў, Друю, Полацк, Віцебск і Мсціслаў; літоўскія паходы на Северскую зямлю, Вялікія Лукі; 1516 - маскоўскі ўдар па Віцебску, літоўскія нападзенні на Гомель і Севершчыну; 1517 - паход войск ВКЛ на Пскоўшчыну; 1518 - маскоўскія нападзенні на Полацк, Віцебск, цэнтральныя раёны ВКЛ; 1519 - рэйд маскоўскі войск у накірунку Магілёва і Менска; 1520 - маскоўскае нападзенне на Полацк і Віцебск). З 1520 ваенныя дзеянні спыніліся, ішлі перамовы. 14.09.1522 бфло заключана перамір'е на 5 гадоў. Смаленск застаўся за Масквой, але ў ВКЛ былі затрыманы маскоўскія ваеннапалонныя і не дана згода на ўжыванне Васілём ІІІ тытула "князь смаленскі".